3.  การประกอบธุรกิจ

1.  ลักษณะผลิตภัณฑ์และบริการ

ธุรกิจของเอ็ม เอฟ อี ซี สามารถแบ่งออกเป็น 3 กลุ่ม ได้แก่
ธุรกิจบริการให้คำปรึกษาและพัฒนางานด้านเทคโนโลยีสารสนเทศ (IT Professional
Services) ธุรกิจพัฒนาและวางระบบ (System Integration)
และธุรกิจบริการด้านการบำรุงรักษา (Maintenance Service) โดยมีรายละเอียดดังนี้

1.  ธุรกิจบริการให้คำปรึกษาและพัฒนางานด้านเทคโนโลยีสารสนเทศ (IT Professional
    Services)

บริษัทประกอบธุรกิจให้คำปรึกษาและพัฒนางานด้านเทคโนโลยีสารสนเทศแบบครบวงจร
เพื่อวิเคราะห์ และออกแบบระบบที่สอดคล้อง และตอบสนองความต้องการในการใช้งานของลูกค้า
(Solution Provider) เช่น การนำเทคโนโลยีสารสนเทศมาประยุกต์ใช้ในด้านการพาณิชย์
(E-Commerce) เพื่อช่วยให้ลูกค้าสามารถสร้างข้อได้เปรียบในการแข่งขัน
หรือการเก็บรวบรวมข้อมูลทางธุรกิจเพื่อนำมาประมวลผลประกอบการตัดสินใจทางธุรกิจ
โดยบริษัทจะทำงานอย่างใกล้ชิดกับลูกค้าเพื่อศึกษาถึงลักษณะการประกอบการ กลยุทธ์ทางธุรกิจ
ความต้องการในการใช้งาน อุปกรณ์หรือระบบคอมพิวเตอร์และเครือข่ายที่ลูกค้ามีอยู่
วิเคราะห์และนำเสนอรายงานสรุปคำแนะนำ
ขั้นตอนหรือแผนการดำเนินงานโดยละเอียดและดำเนินการพัฒนาระบบเพื่อให้สามารถบรรลุวัตถุประสงค์ของลูกค้า

บริษัทได้แบ่งสายงานบริการให้คำปรึกษาและพัฒนางานออกเป็น 4 กลุ่ม
ตามลักษณะของระบบที่ให้บริการพัฒนา ดังนี้

-   ระบบคลังข้อมูล (Data Warehouse and Business Intelligence)
    การบริการออกแบบวิธีการจัดเก็บข้อมูล การเลือกข้อมูลที่จะจัดเก็บ
    และการนำข้อมูลจากคลังข้อมูลไปประยุกต์ใช้เพื่อประกอบการตัดสินใจหรือการใช้ประโยชน์ทางธุรกิจ

-   เว็บแอ็พพลิเคชั่น (Web Application)
    การบริการออกแบบและพัฒนาโปรแกรมประยุกต์เพื่อการใช้ประโยชน์ในเชิงพาณิชย์อิเล็กทรอนิกส์
    (E-Commerce) ผ่านระบบเครือข่ายคอมพิวเตอร์และอินเทอร์เน็ต ทั้งระหว่างธุรกิจกับธุรกิจ
    (Business to Business, B2B) และระหว่างธุรกิจกับลูกค้า (Business to
    Customer, B2C) รวมทั้งการใช้พาณิชย์อิเล็กทรอนิกส์ในภาครัฐ เพื่อให้บริการประชาชน
    และประสานงานระหว่างหน่วยงาน เช่น การขอใบเสนอราคา การสั่งซื้อสินค้า
    หรือการชำระค่าบริการผ่านทางเครือข่าย อินเทอร์เน็ต การใช้บริการ
    และการชำระค่าธรรมเนียมกับภาครัฐ เป็นต้น

-   โมบายแอ็พพลิเคชั่น (Mobile Application)
    การบริการออกแบบและพัฒนาโปรแกรมประยุกต์เพื่อการใช้ประโยชน์ในเชิงพาณิชย์อิเล็กทรอนิกส์
    (M-Commerce) ผ่านเครือข่ายโทรศัพท์มือถือ เช่น การจองบัตรชมภาพยนตร์
    การดาวน์โหลดเกมส์สำหรับโทรศัพท์มือถือ การส่งผ่านข้อมูลข่าวสาร
    หรือการทำธุรกรรมผ่านโทรศัพท์มือถือ

-   ระบบช่วยบริหารจัดการระบบคอมพิวเตอร์และเครือข่ายสารสนเทศ (Service Level
    Management) เป็นการจัดหาและบริการพัฒนาระบบเพื่อช่วยในการตรวจสอบ
    บริหารจัดการระบบคอมพิวเตอร์ และเครือข่ายสารสนเทศของลูกค้าให้มีเสถียรภาพ
    โดยระบบดังกล่าวจะช่วยตรวจสอบและแจ้งเตือนถึงปัญหาที่อาจเกิดขึ้นหรือเมื่อเกิดข้อผิดพลาดในการปฏิบัติงาน
    เพื่อให้ลูกค้าสามารถป้องกันหรือแก้ไขปัญหาได้อย่างรวดเร็วและทันการณ์
    อีกทั้งยังช่วยให้ลูกค้าสามารถวางแผนปรับปรุงหรือขยายประสิทธิภาพของระบบที่มีอยู่เพื่อให้สอดคล้องกับความต้องการทางธุรกิจที่เปลี่ยนไป

    2.  ธุรกิจพัฒนาและวางระบบ (System Integration)

บริการออกแบบ จัดหา พัฒนา และติดตั้งระบบคอมพิวเตอร์และเครือข่ายสารสนเทศ เช่น
ระบบจัดเก็บข้อมูล ระบบรักษาความปลอดภัยของข้อมูล ระบบเชื่อมต่อเครือข่ายอินเตอร์เน็ต
ระบบเชื่อมต่อเครือข่ายภายในองค์กร (Intranet, LAN, WAN)
ระบบสื่อสารทางเสียงผ่านเครือข่ายอินเตอร์เน็ต (Voice Over Internet Protocol)
ระบบอีเมล์ (E-mail) และระบบซอฟต์แวร์บริหารระบบ เป็นต้น

ขอบข่ายของงานประกอบด้วยการจัดหาอุปกรณ์ฮาร์ดแวร์ ซอฟต์แวร์
อุปกรณ์ต่อพ่วงและอุปกรณ์เครือข่าย จากแหล่งหรือผู้ผลิตต่างๆ ที่มาใช้งานร่วมกัน
โดยบริษัทมีหน้าที่ออกแบบ ดำเนินงานติดตั้ง พัฒนาซอฟต์แวร์หรือโปรแกรมซึ่งจะสามารถเชื่อม
และประสานงานอุปกรณ์ต่างๆ ให้ทำงานร่วมกัน รวมทั้ง
ทดสอบฝึกอบรมวิธีการใช้งานตลอดจนให้บริการหลังการขาย
เพื่อให้ลูกค้าสามารถใช้งานตามความต้องการ ถูกต้องและมีประสิทธิภาพสูงสุด
ด้วยความร่วมมือจากพันธมิตรทางเทคโนโลยีหรือผู้ผลิตอุปกรณ์ฮาร์ดแวร์ ซอฟต์แวร์
และระบบเครือข่าย เช่น Sun Microsystem, Cisco System, Oracle, Ascential,
Veritas, RSA, NAI, Checkpoint เป็นต้น

3.  ธุรกิจบริการด้านการบำรุงรักษา (Maintenance Service)

เป็นการให้บริการด้านการบำรุงรักษาและสนับสนุนทางเทคนิคสำหรับระบบคอมพิวเตอร์ขององค์กรโดยวิศวกรระบบที่มีความเชี่ยวชาญ
ทั้งในส่วนของฮาร์ดแวร์และซอฟต์แวร์
คอยให้บริการตอบคำถามและแก้ปัญหาเฉพาะหน้าซึ่งอาจเกิดขึ้นจากการใช้งานระบบคอมพิวเตอร์
ให้บริการตรวจสอบและบำรุงรักษาระบบตามกำหนดเวลา
ตลอดจนบริการซ่อมแซมและเปลี่ยนชิ้นส่วนฮาร์ดแวร์ที่จำเป็น
บริการของบริษัทดังกล่าวช่วยลูกค้าลดภาระค่าใช้จ่ายในการจ้างบุคลากรเพื่อการบำรุงรักษา
และเพิ่มประสิทธิภาพการใช้งานของระบบ ตลอดจน
บริษัทจะจัดการประชุมฝึกอบรมเพื่อวิเคราะห์ปัญหา และแนะนำประสิทธิภาพใหม่ ๆ
ของระบบอย่างสม่ำเสมอ

โดยขอบเขตการให้บริการของบริษัทสามารถแบ่งออกเป็น 2 แบบ คือ

-   โกลด์เซอร์วิส (Maintenance Gold) :
    ซึ่งพร้อมให้บริการให้คำปรึกษาแนะนำแก่ลูกค้าตลอด 24 ชั่วโมงทุกวัน โดยไม่มีวันหยุด

-   ซิลเวอร์เซอร์วิส (Maintenance Silver) : ให้บริการในเวลาทำการ วันจันทร์
    ถึงวันศุกร์ เวลา 9.00-18.00 น.

นอกจากนี้ในการให้บริการใดๆ แก่ลูกค้า บริษัทได้เล็งเห็นถึงความสำคัญในคุณภาพของการบริการ
จึงมีการจัดตั้งทีมงานฝ่ายตรวจสอบและรับประกันคุณภาพ (Quality Assurance)
ซึ่งประกอบไปด้วยบุคลากรที่มีประสบการณ์และเชี่ยวชาญในทุกสาขาของงาน
โดยจะทำการวางกระบวนการและขั้นตอนในการทำงานภายหลังจากการรับงาน
และตรวจสอบงานที่พัฒนาขึ้นมาก่อนที่จะส่งมอบให้กับลูกค้า
เพื่อเป็นการสร้างความมั่นใจว่าผลงานที่จะส่งมอบให้แก่ลูกค้าสามารถตอบสนองวัตถุประสงค์ของลูกค้าได้อย่างถูกต้องและครบถ้วน
และเพื่อลดจำนวนข้อผิดพลาดของโปรแกรมประยุกต์ และอุปกรณ์อื่นๆ ที่อาจเกิดขึ้นจากการใช้งาน

ระยะเวลาเฉลี่ยในการดำเนินการแต่ละโครงการ
ทั้งในส่วนธุรกิจให้คำปรึกษาและพัฒนางานด้านเทคโนโลยีสารสนเทศและธุรกิจพัฒนาและวางระบบ
จะอยู่ที่ประมาณ 3-6
เดือนโดยในช่วงเวลาที่ปริมาณงานของบริษัทมีจำนวนมากบริษัทอาจว่าจ้างบริษัทภายนอกที่มีความรู้ความสามารถ
ประสบการณ์ และคุณภาพเพื่อเข้ารับช่วงงานบางส่วนจากบริษัท (Subcontract) ทั้งนี้
การจ้างงานช่วงเป็นแนวทางปกติในการดำเนินธุรกิจของธุรกิจบริการด้านเทคโนโลยีสารสนเทศ
ซึ่งจะช่วยให้บริษัทสามารถบริหารจัดการบุคลากรให้สอดคล้องกับปริมาณงานและป้องกันความเสี่ยงจากการมีจำนวนบุคลากรมากเกินไป
งานที่ทำโดยผู้รับงานช่วงดังกล่าวจะต้องผ่านขั้นตอนการตรวจสอบของทีมงานฝ่ายตรวจสอบและรับประกันคุณภาพของบริษัทอย่างเข้มงวด
เพื่อให้มั่นใจว่าผลงานได้คุณภาพตามมาตรฐานของบริษัท
ในปัจจุบันบริษัทมีการว่าจ้างช่วงประมาณร้อยละ 5 ของต้นทุนขายและบริการของบริษัท

ภายหลังการพัฒนาและวางระบบบริษัทมีการให้บริการหลังการขาย
โดยจัดให้มีผู้เชี่ยวชาญทั้งในส่วนของฮาร์ดแวร์และซอฟต์แวร์ให้บริการตอบคำถาม
และแก้ปัญหาที่ลูกค้าอาจจะมีในการใช้งานจริงช่วงระยะเวลาหนึ่ง
ภายหลังระยะเวลาดังกล่าวลูกค้าสามารถว่าจ้างบริษัทเป็นผู้ดูแลต่อได้
โดยการซื้อบริการด้านการบำรุงรักษาในรูปแบบต่างๆ ของบริษัท

2.  กลยุทธ์ทางการตลาด และสภาวะการแข่งขัน

กลยุทธ์ในการดำเนินธุรกิจ

บริษัทได้กำหนดกลยุทธ์และเป้าหมายการดำเนินธุรกิจ
เพื่อเสริมสร้างขีดความสามารถในด้านการแข่งขัน โดยมุ่งเน้นการสร้างผลประกอบการที่ดี
เพื่อให้บริษัทมีอัตราการเติบโตอย่างยั่งยืนในระยะยาว
รวมทั้งก้าวสู่ความเป็นผู้นำในกลุ่มผู้ประกอบการธุรกิจให้บริการที่ปรึกษา
และพัฒนาระบบเครือข่ายคอมพิวเตอร์และพาณิชย์อิเล็กทรอนิกส์ของไทยอย่างครบวงจร โดยในช่วงปี
2547 ที่ผ่านมาบริษัทได้กำหนดเป้าหมายการดำเนินธุรกิจและกลยุทธ์การแข่งขันในด้านต่าง ๆ
ดังต่อไปนี้

1.  การสร้างความแตกต่างให้กับบริษัท เพื่อรักษาระดับอัตราส่วนกำไร

ด้วยเหตุที่ธุรกิจทางด้านเทคโนโลยีสารสนเทศถือเป็นหนึ่งในธุรกิจที่มีผู้ประกอบการจำนวนหลายรายจากทั้งในและต่างประเทศ
จึงทำให้เกิดสภาวะการแข่งขันที่ค่อนข้างสูง โดยเฉพาะในส่วนของธุรกิจพัฒนาและวางระบบ
(System Integration) ซึ่งปัจจุบันเริ่มมีการแข่งขันที่รุนแรงมากขึ้น
ประกอบกับเทคโนโลยีที่ใช้มีการเปลี่ยนแปลงและพัฒนาอย่างรวดเร็ว
ซึ่งเมื่อเทคโนโลยีดังกล่าวได้รับการใช้งานที่แพร่หลายมากขึ้น
จะทำให้เกิดสภาวะการแข่งขันทางด้านราคาเป็นสำคัญ และส่งผลให้ผู้ประกอบการต่าง ๆ
ในธุรกิจเริ่มมีอัตราส่วนของผลกำไรลดลง (Margin) ดังนั้น
เพื่อเป็นการรักษาระดับอัตราส่วนกำไรและอัตราผลตอบแทนต่อผู้ถือหุ้นในระดับที่เหมาะสม
บริษัทจึงมีนโยบายการดำเนินธุรกิจที่มุ่งเน้นในส่วนการบริการให้คำปรึกษาและพัฒนางานด้านเทคโนโลยีสารสนเทศมากขึ้น
(IT Professional Services) ควบคู่ไปกับงานในส่วนของการพัฒนาและวางระบบ
ทั้งนี้เพื่อเป็นการเพิ่มศักยภาพในการทำกำไรให้กับบริษัท ทั้งในส่วนของการพัฒนาซอฟต์แวร์
ระบบทางด้านเทคโนโลยีสารสนเทศ และส่วนที่เป็นทรัพย์สินทางปัญญา (Intellectual
Properties) ซึ่งมุ่งเน้นในด้านการวิจัยและพัฒนาผลิตภัณฑ์ใหม่ ๆ
เพื่อเสริมสร้างความได้เปรียบด้านการแข่งขันในแง่ของต้นทุนและคุณลักษณะของตัวสินค้า
รวมทั้งการลดการพึ่งพาสินค้าจากผู้ผลิตภายนอก
ซึ่งจะช่วยเสริมสร้างรายได้ให้บริษัทมากขึ้นในอนาคต
โดยการวางตำแหน่งของบริษัทให้เป็นผู้นำด้านการให้บริการที่มีคุณภาพสูง
มีการหาทางออกที่ชาญฉลาดและสร้างสรรค์เพื่อตอบสนองความต้องการของลูกค้า
ตลอดจนการนำหน้าคู่แข่งในการพัฒนาและนำเสนอเทคโนโลยีและนวัตกรรมใหม่ ๆ
สู่ตลาดและลูกค้าอยู่เสมอ
ทั้งนี้เพื่อเป็นการสร้างความแตกต่างจากคู่แข่งขันและหลีกเลี่ยงการแข่งขันทางด้านราคาเป็นสำคัญ

2.  ความมุ่งมั่นในความเป็นมืออาชีพและความเป็นเลิศทางเทคโนโลยี

จากการที่ธุรกิจทางด้านคอมพิวเตอร์และเทคโนโลยีสารสนเทศ
มีลักษณะของการเปลี่ยนแปลงที่ค่อนข้างรวดเร็ว เนื่องจากบริษัทผู้ผลิตต่าง ๆ
มีการพัฒนาเทคโนโลยีใหม่ ๆ อยู่ตลอดเวลา
จึงทำให้อาจเกิดความเสี่ยงในด้านความล้าสมัยของเทคโนโลยี ด้วยเหตุนี้
การนำเสนอเทคโนโลยีหรือทางออกใหม่ ๆ
ในการตอบสนองความต้องการทางด้านธุรกิจแก่ลูกค้าก่อนคู่แข่งขันจึงถือเป็นสิ่งที่สำคัญ
เพื่อช่วยรักษาความได้เปรียบในด้านการแข่งขัน
ซึ่งที่ผ่านมาบริษัทได้มีการจัดตั้งคณะกรรมการเทคโนโลยี (Technology Committee)
ซึ่งประกอบไปด้วยผู้บริหารและผู้เชี่ยวชาญในสาขาต่าง ๆ
ซึ่งมีความรู้และประสบการณ์เกี่ยวกับเทคโนโลยีสารสนเทศ
เพื่อร่วมพิจารณาและกำหนดทิศทางในการเลือกผลิตภัณฑ์และโอกาสความเป็นไปได้ในการนำเสนอเทคโนโลยีและนวัตกรรมใหม่
ๆ เพื่อให้เกิดประโยชน์สูงสุดต่อลูกค้า รวมถึงการกำหนดทิศทางการดำเนินธุรกิจ
เพื่อมุ่งเน้นการพัฒนาด้านผลิตภัณฑ์และการให้บริการอย่างมืออาชีพ นอกจากนี้ บริษัทยังได้นำระบบ
Capability Maturity Model Integration (“CMMI”)
เข้ามาประยุกต์ใช้เพื่อเป็นแนวทางการปรับปรุงระบบองค์กร
ซึ่งจะช่วยเสริมสร้างระบบและมาตรฐานในด้านวิธีการทำงานให้มีประสิทธิภาพมากยิ่งขึ้น
รวมทั้งการคัดสรรบุคลากรใหม่ ๆ ที่มีคุณภาพและความเป็นมืออาชีพ
โดยจัดให้มีการฝึกอบรมและเข้ารับการทดสอบและรับรองจากสถาบันต่างๆ เช่น Sun
Microsystems, Cisco Systems และเขตอุตสาหกรรมซอฟต์แวร์ (Software Park)
เพื่อเป็นการสร้างความเชื่อมั่นแก่ลูกค้าและแสดงให้เห็นถึงความพร้อมและความสามารถในการให้บริการของบริษัท
เพื่อตอบสนองความต้องการขององค์กรธุรกิจได้อย่างครบวงจร

3.  การคัดสรรและรักษาบุคลากรที่มีความสามารถ

ในสภาวะการดำเนินธุรกิจขององค์กรต่าง ๆ
บุคลากรถือได้ว่าเป็นปัจจัยที่สำคัญยิ่งและเป็นทรัพย์สินที่มีค่าสูงสุดต่อบริษัทในการประกอบธุรกิจ
เพื่อให้สามารถมีชัยชนะเหนือคู่แข่งขัน
โดยเฉพาะอย่างยิ่งในธุรกิจกลุ่มบริการด้านเทคโนโลยีสารสนเทศที่จำเป็นต้องอาศัยความรู้ความชำนาญเฉพาะด้านของบุคลากรในการให้คำปรึกษา
และพัฒนางานเพื่อให้ประสบผลสำเร็จ ดังนั้น
บริษัทจึงมีนโยบายที่เด่นชัดในการวางแนวทางเพื่อเสริมสร้างและพัฒนาบุคลากรในด้านต่าง ๆ
เพื่อให้บุคลากรเหล่านั้นทำงานกับบริษัทเป็นระยะเวลานาน
โดยการจัดสรรงบประมาณส่วนหนึ่งในแต่ละปีเพื่อพัฒนาทักษะและขีดความสามารถของบุคลากร
โดยจัดให้มีการฝึกอบรม (Training) อย่างต่อเนื่องและสม่ำเสมอ การวางแนวทางวิชาชีพ
(Career Path) และหน้าที่ความรับผิดชอบของบุคลากรในแต่ละระดับอย่างชัดเจน
โดยเฉพาะในระดับหัวหน้างานเพื่อให้กระบวนการทำงานต่าง ๆ เป็นไปอย่างมีประสิทธิภาพมากขึ้น
รวมทั้งการให้อัตราผลตอบแทนในระดับที่เหมาะสมตามความสามารถและผลงานของแต่ละบุคคล
(Performance-Based Incentive)
ตลอดจนมุ่งเน้นการส่งเสริมให้มีระบบสวัสดิการที่ดีและเสริมสร้างความสัมพันธ์ที่ดีระหว่างบุคลากรภายในบริษัท
และให้ทุนการศึกษาสำหรับพนักงานที่มีความสามารถและร่วมงานกับบริษัทมาเป็นระยะเวลานาน
เพื่อเป็นการสร้างขวัญกำลังใจและเกิดแรงจูงใจที่ดีในการทำงาน
สำหรับในส่วนของการคัดสรรบุคลากรใหม่ บริษัทมีนโยบายที่มุ่งเน้นรับนักศึกษาที่จบใหม่ในแต่ละปี
และมีผลคะแนนการเรียนอยู่ในเกณฑ์ดีจากสถาบันการศึกษาชั้นนำต่าง ๆ ที่มีชื่อเสียง
โดยนำมาฝึกอบรมและเรียนรู้เพื่อปรับให้เข้ากับระบบมาตรฐานวิธีการทำงานและวัฒนธรรมขององค์กร
รวมถึงมีการรับกลุ่มผู้มีประสบการณ์มีความรู้ความชำนาญเชี่ยวชาญงานเทคโนโลยีสารสนเทศอยู่แล้ว
เข้าร่วมงานในระดับที่ปรึกษาหรือหัวหน้างาน
ทั้งนี้เพื่อเป็นการรองรับการเติบโตของบริษัทที่จะมีมากขึ้นในอนาคต

4.  การเสริมสร้างและใช้ประโยชน์จากความสัมพันธ์กับผู้ผลิตและผู้แทนจำหน่ายเจ้าของเทคโนโลยี

การเสริมสร้างความสัมพันธ์ที่ดีกับกลุ่มผู้ผลิตและผู้แทนจำหน่ายในลักษณะของการเป็นพันธมิตรทางธุรกิจถือเป็นนโยบายหนึ่งที่สำคัญของบริษัท
ซึ่งจะช่วยเอื้อประโยชน์ต่อการประกอบธุรกิจ
และส่งผลให้บริษัทสามารถบรรลุวัตถุประสงค์การดำเนินธุรกิจที่วางเอาไว้
โดยที่ผ่านมาบริษัทมีนโยบายการสั่งซื้อสินค้าส่วนใหญ่จากผู้ผลิตสินค้าจากต่างประเทศ 2 ราย คือ
Sun Microsystems และ Cisco Systems
ซึ่งมีความสัมพันธ์กับผู้ผลิตทั้งสองในฐานะตัวแทนการจำหน่ายและพันธมิตรทางธุรกิจ
โดยปัจจุบันความสัมพันธ์ระหว่างบริษัทกับผู้ผลิตหรือผู้จำหน่ายสินค้าต่าง ๆ ถือว่าอยู่ในระดับที่ดีมาก
ซึ่งจะส่งผลดีในการช่วยเสริมสร้างความเชื่อมั่นให้แก่ลูกค้าในด้านของความรู้ความสามารถของตัวบุคลากร
ในการให้บริการออกแบบ จัดหา
และติดตั้งระบบคอมพิวเตอร์และเครือข่ายสารสนเทศได้อย่างมีประสิทธิภาพ
รวมทั้งยังได้รับประโยชน์จากปัจจัยต่าง ๆ ที่ช่วยเกื้อหนุนต่อการประกอบธุรกิจของบริษัท อาทิ
ความช่วยเหลือทางเทคนิคในด้านต่าง ๆ
การสนับสนุนในการจัดอบรมและให้ความรู้เกี่ยวกับเทคโนโลยีผลิตภัณฑ์ใหม่ๆ
ที่จะนำเสนอออกสู่ท้องตลาด
การได้รับส่วนลดพิเศษในการสั่งซื้อซึ่งจะช่วยให้บริษัทสามารถกำหนดต้นทุนสินค้าเพื่อแข่งขันกับคู่แข่งรายอื่น
ๆ ได้ รวมถึงการส่งมอบของที่ทันตามกำหนดเวลา และการแนะนำกลุ่มลูกค้าต่าง ๆ ที่มีศักยภาพ
และโอกาสทางการตลาด

5) การขยายฐานลูกค้าแบบเจาะกลุ่มเป้าหมายและรักษาไว้ซึ่งฐานลูกค้าเดิม

ผลการดำเนินงานของบริษัทในช่วงปี 2547
ที่ผ่านมามีสัดส่วนรายได้หลักจากการขายสินค้าและบริการซึ่งเป็นฐานลูกค้าเดิมประมาณ 80%
โดยมุ่งเน้นกลุ่มลูกค้าที่เป็นวิสาหกิจขนาดใหญ่เป็นหลัก
ซึ่งการที่บริษัทสามารถขยายธุรกิจและความสัมพันธ์ร่วมกันกับลูกค้ารายเดิม ๆ ในสัดส่วนที่สูง
ถือเป็นสิ่งที่สะท้อนให้เห็นถึงความสำเร็จของบริษัทในการวางแนวทางเพื่อเสริมสร้างความสัมพันธ์ที่ดีกับลูกค้าในลักษณะแบบ
“ลูกค้าเสมือนหุ้นส่วน”
จึงทำให้บริษัทได้รับความไว้วางใจในการใช้บริการจากลูกค้าเรื่อยมาด้วยมูลค่างานที่เพิ่มขึ้นตามลำดับ
ซึ่งนอกเหนือจากนโยบายการรักษาฐานลูกค้าเดิมโดยให้ความสำคัญในการเสริมสร้างความสัมพันธ์อันดีกับลูกค้าในลักษณะการเป็นพันธมิตรทางธุรกิจ
เพื่อเป็นการสร้างความสัมพันธ์ที่ยังยืนและต่อเนื่องแล้ว
บริษัทยังมีแผนงานในการขยายขอบเขตการให้บริการไปยังลูกค้ากลุ่มใหม่ ๆ
เพิ่มขึ้นอย่างต่อเนื่องในลักษณะแบบเจาะกลุ่มเป้าหมาย
ซึ่งเป็นผู้นำในกลุ่มอุตสาหกรรมที่มีความต้องการงานบริการด้านเทคโนโลยีสารสนเทศและมีศักยภาพในการเติบโตสูง
ซึ่งถือเป็นกลยุทธ์หลักของบริษัทในการสร้างรายได้และอัตราการเติบโตอย่างมั่นคงและต่อเนื่อง

ลักษณะลูกค้า และกลุ่มลูกค้าเป้าหมาย 

กลุ่มลูกค้าเป้าหมายหลักของบริษัทได้แก่วิสาหกิจขนาดใหญ่ที่ต้องการบริการทางด้านระบบงานคอมพิวเตอร์
และเครือข่ายสารสนเทศสูง โดยสามารถแบ่งได้เป็น 4 กลุ่มหลัก คือ กลุ่มสื่อสารโทรคมนาคม
กลุ่มสถาบันการเงิน กลุ่มภาครัฐและการศึกษา และกลุ่มอุตสาหกรรมการผลิต

ในปี 2547
บริษัทยังคงมีสัดส่วนรายได้หลักจากการให้บริการและขายสินค้าให้กับลูกค้าในกลุ่มสื่อสารโทรคมนาคมสูงสุดโดยคิดเป็นสัดส่วนร้อยละ
57.9 กลุ่มภาครัฐและการศึกษา ร้อยละ 19.58 กลุ่มสถาบันการเงิน
และกลุ่มอุตสาหกรรมการผลิตเท่ากับ ร้อยละ 9.04 และร้อยละ 13.48 ตามลำดับ

ในช่วงหลายปีที่ผ่านมากลุ่มธุรกิจสื่อสารโทรคมนาคมยังคงเป็นกลุ่มที่มีการขยายตัว
และมีการลงทุนด้านเทคโนโลยีสารสนเทศอย่างต่อเนื่อง
เนื่องจากเทคโนโลยีมีการเปลี่ยนแปลงรวดเร็ว
จึงเป็นสาเหตุให้มีการขยายตัวสูงเมื่อเทียบกับลูกค้าในกลุ่มธุรกิจอื่น
ลูกค้ารายใหญ่ของบริษัทในกลุ่มนี้ล้วนแต่เป็นผู้นำที่สำคัญในกลุ่มธุรกิจนี้ อาทิเช่น บริษัท แอดวานซ์
อินโฟร์ เซอร์วิส จำกัด (มหาชน) และบริษัทอื่น ๆ ในกลุ่มชินวัตร, บริษัท โทเทิ่ล แอ็คเซ็ส
คอมมูนิเคชั่น จำกัด (มหาชน), บริษัท ทีซีเอ็น ออนไลน์ จำกัด และบริษัท ยูไนเต็ด บรอดคาสติ้ง
คอร์ปอเรชั่น จำกัด (มหาชน) เป็นต้น

บริษัทมีนโยบายขยายขอบเขตการให้บริการกับกลุ่มลูกค้าภาครัฐและการศึกษามากขึ้น
เนื่องจากรัฐบาลมี
งบประมาณขยายการลงทุนเพื่อพัฒนางานด้านเทคโนโลยีสารสนเทศเป็นจำนวนมากและคิดเป็นมูลค่าสูง
โดยบริษัทมีนโยบายที่จะเข้าร่วมประมูลงานในโครงการที่ต้องการคุณภาพ
และมูลค่าเพิ่มของงานบริการเป็นสำคัญ
ซึ่งบริษัทจะสามารถแข่งขันได้โดยเน้นด้านคุณภาพไม่ใช่ด้านราคาเพียงอย่างเดียว โดยในปี 2547
บริษัทมีสัดส่วนรายได้จากการรับงานจากภาครัฐและการศึกษาคิดเป็นร้อยละ 19.58
ซึ่งเพิ่มขึ้นสูงถึงร้อยละ 18.88 จากปี 2546 ที่มีสัดส่วนรายได้จากกลุ่มนี้คิดเป็นเพียงร้อยละ 16.47
ซึ่งกลุ่มลูกค้าของบริษัทในภาครัฐและการศึกษา อาทิเช่น บริษัท การบินไทย จำกัด (มหาชน),
กระทรวงทรัพยากรธรรมชาติและสิ่งแวดล้อม, กระทรวงการคลัง, บริษัท รถไฟฟ้ามหานคร จำกัด
(มหาชน), กองบัญชาการทหารสูงสุด และกองตรวจคนเข้าเมือง เป็นต้น

สำหรับกลุ่มสถาบันการเงินซึ่งมีการฟื้นตัวและเติบโตค่อนข้างสูงในปี 2547
มีการปรับโครงสร้างองค์กร
และนำเทคโนโลยีสารสนเทศมาประยุกต์ใช้กับงานด้านการเงินการธนาคารมากขึ้น (E-Banking,
E-Finance, Online Trading)
โดยมีการสนับสนุนให้ลูกค้าทำธุรกรรมทางการเงินผ่านเครือข่ายสารสนเทศมากขึ้น
ส่งผลให้มีการลงทุน
ค่อนข้างสูงในส่วนของระบบคอมพิวเตอร์เครือข่ายสารสนเทศและงานบริการที่เกี่ยวข้อง
บริษัทจึงมุ่งเน้นที่จะขยายการรับงานในกลุ่มธุรกิจนี้เพิ่มขึ้นและมั่นใจว่าจะสามารถให้บริการแก่ลูกค้าได้อย่างดีเยี่ยม
เนื่องจากเทคโนโลยีและนวัตกรรมที่ใช้ในกลุ่มนี้ี้เป็นสิ่งที่มีใช้อยู่แล้วในกลุ่มธุรกิจสื่อสารโทรคมนาคม
ซึ่งบริษัทมีความคุ้นเคยและเชี่ยวชาญ
บริษัทมีการขยายความสามารถในการให้บริการและได้รับความไว้วางใจจากลูกค้ากลุ่มสถาบันการเงินเพิ่มมากขึ้น
เช่น ธนาคารแห่งประเทศไทย, ตลาดหลักทรัพย์์แห่งประเทศไทย, บริษัท เงินทุนหลักทรัพย์ ทิสโก้
จำกัด (มหาชน), ธนาคารกรุงศรีอยุธยา, บริษัท อเมริกัน อินเตอร์เนชั่นแนล แอชชัวรันส์ จำกัด,
บริษัท นิวแฮมเชอร์ อินชัวรันส์ จำกัด, บริษัท กรุงไทยเครดิต จำกัด และธนาคาร แสตนดาร์ด
ชาร์ตเตอร์ (ประเทศไทย) จำกัด เป็นต้น

ส่วนกลุ่มอุตสาหกรรมการผลิตบริษัทมีนโยบายขยายขอบเขตการให้บริการลูกค้าในกลุ่มดังกล่าวนี้มากขึ้นเช่นกัน
เนื่องจากเป็นกลุ่มที่มีการขยายตัวและมีการลงทุนด้านเทคโนโลยีสารสนเทศเพิ่มมากขึ้น
ซึ่งลูกค้าหลักของบริษัทในกลุ่มอุตสาหกรรมการผลิต อาทิ กลุ่มบริษัท ปูนซีเมนต์ไทย จำกัด (มหาชน)
และบริษัท เนสท์เล่ (ประเทศไทย) จำกัด

นอกจากนี้บริษัทยังมีการให้บริการด้านเทคโนโลยีสารสนเทศแก่ลูกค้าต่างประเทศอย่างต่อเนื่อง
อาทิเช่น AZ Communication Co., Ltd. ในประเทศกัมพูชา และบริษัท ลาวเทเลคอม จำกัด
ในประเทศลาว

ช่องทางการจัดจำหน่าย

ในช่วงปี 2547
ที่ผ่านมาบริษัทมีการรับงานโดยผ่านการติดต่อและเจรจากับลูกค้าโดยตรงเป็นส่วนใหญ่
ซึ่งเป็นกลุ่มลูกค้าที่เป็นวิสาหกิจขนาดใหญ่ โดยในปี 2547 มีสัดส่วนดังกล่าวคิดเป็นร้อยละ 80
ของยอดการขายและให้บริการรวม ซึ่งส่วนใหญ่จะเป็นกลุ่มลูกค้าจากภาคเอกชน
ขณะที่กลุ่มลูกค้าจากภาครัฐงานที่ได้รับโดยส่วนใหญ่จะมาจากการประมูลงานเกือบทั้งหมดซึ่งคิดเป็นสัดส่วนประมาณร้อยละ
20 โดยในช่วงปีที่ผ่านมาบริษัทสามารถขยายฐานลูกค้ากลุ่มต่าง ๆ
ได้มากขึ้นนอกเหนือจากกลุ่มสื่อสารโทรคมนาคมซึ่งเป็นกลุ่มลูกค้าหลัก ซึ่งมีสัดส่วนประมาณร้อยละ
57.9 โดยในกลุ่มอุตสาหกรรมการผลิตบริษัทมีสัดส่วนรายได้เพิ่มขึ้นเป็นร้อยละ 13.48
และกลุ่มสถาบันการเงินเพิ่มขึ้นเป็นร้อยละ 9.04
ขณะที่กลุ่มภาครัฐและการศึกษามีสัดส่วนรายได้เพิ่มขึ้นเป็นร้อยละ 19.58
โดยรายได้ของบริษัทส่วนใหญ่จะมาจากฐานลูกค้าเดิมคิดเป็นสัดส่วนถึงร้อยละ 80
ซึ่งเป็นผลจากกลยุทธ์การสร้างความสัมพันธ์ที่ดีกับลูกค้า
และความหลากหลายในด้านของผลิตภัณฑ์และการบริการที่นำเสนอ รวมถึงคุณภาพของการให้บริการ
จึงทำให้ลูกค้าเกิดความไว้วางใจและยอมรับในผลงานของบริษัทได้เป็นอย่างดี
โดยบริษัทได้จัดตั้งและแบ่งทีมงานขายออกเป็น 5 กลุ่ม ตามลักษณะของกลุ่มลูกค้าเป้าหมาย คือ
กลุ่มสื่อสารโทรคมนาคม กลุ่มภาครัฐและการศึกษา กลุ่มสถาบันการเงิน กลุ่มอุตสาหกรรมการผลิต
และกลุ่มลูกค้าต่างประเทศ เพื่อทำหน้าที่ดูแลและนำเสนอบริการต่าง ๆ ให้แก่ลูกค้า
รวมทั้งเพิ่มขีดความสามารถในการให้บริการเพื่อตอบสนองความต้องการของลูกค้าได้อย่างดีที่สุด
โดยในปี 2548 บริษัทมีแผนที่จะเข้าประมูลงานในส่วนของภาครัฐบาลมากขึ้น
ซึ่งจะทำให้ลูกค้าในกลุ่มดังกล่าวมีสัดส่วนที่ใกล้เคียงกับกลุ่มสื่อสารโทรคมนาคมมากขึ้นในอนาคต
นอกจากนี้ในส่วนของงานด้านต่างประเทศบริษัทยังมีแผนที่จะขยายฐานลูกค้าในกลุ่มดังกล่าวมากขึ้นโดยเฉพาะประเทศในกลุ่มอินโดจีน
รวมถึงประเทศในแถบยุโรปและสหรัฐอเมริกา
ซึ่งจากการที่บริษัทได้เข้าไปร่วมลงทุนในสองบริษัทคือบริษัท พรอมท์นาว จำกัด และบริษัทแอดวานซ์
อินเทลลิเจนซ์ โมเดิร์นนิตี้ จำกัด ซึ่งดำเนินธุรกิจทางด้านการพัฒนาซอฟต์แวร์เกมบนโทรศัพท์มือถือ
จะส่งผลดีให้บริษัทสามารถขยายช่องทางธุรกิจได้เพิ่มมากขึ้นโดยเฉพาะในตลาดต่างประเทศ

ภาวะอุตสาหกรรม และการแข่งขัน

ภาวะและแนวโน้มตลาดโดยรวม 

แม้ว่าในช่วงปี 2547 เศรษฐกิจไทยจะต้องเผชิญกับภาวะความไม่แน่นอน
อันเนื่องมาจากปัจจัยหลักหลายประการ คือ สถานการณ์ไข้หวัดนก เหตุการณ์ความไม่สงบใน 3
จังหวัดชายแดนภาคใต้ ราคาน้ำมันที่ปรับตัวสูงขึ้น และเหตุการณ์ธรณีพิบัติภัยในภาคใต้
รวมถึงภาวะอัตราดอกเบี้ยที่เริ่มอยู่ในทิศทางขาขึ้น
โดยคณะกรรมการพัฒนาการเศรษฐกิจและสังคมแห่งชาติ(สภาพัฒน์)
ได้คาดการณ์ว่าเศรษฐกิจไทยในปี 2547 จะมีการขยายตัวที่ประมาณ 6.5%
แต่ทว่าปัจจัยดังกล่าวไม่ได้ส่งผลกระทบต่อผลประกอบการของบริษัทมากนัก
เห็นได้จากผลการดำเนินงานที่ผ่านมาที่บริษัทยังคงมีอัตราการเติบโตที่สูงขึ้นอย่างต่อเนื่อง โดยในปี
2547 บริษัทมีอัตราการเติบโตประมาณร้อยละ 93
รวมถึงภาวะอุตสาหกรรมโดยรวมทางด้านคอมพิวเตอร์และเทคโนโลยีสารสนเทศที่ยังมีแนวโน้มของการเติบโตขึ้นอย่างต่อเนื่องด้วยเช่นกัน
โดยบริษัท ไอดีซี (ประเทศไทย) จำกัด
บริษัทวิจัยด้านไอทีระดับโลกได้ประเมินว่าตลาดไอทีของไทยในปี 2547 มีมูลค่าตลาดรวมประมาณ
92,000 ล้านบาท โดยมีการเติบโตโดยเฉลี่ยที่ประมาณ 18%
ขณะที่ผลการสำรวจของสมาคมธุรกิจคอมพิวเตอร์ไทย (The Association of Thai Computer
Industry, “ATCI”) และสมาคมอุตสาหกรรมซอฟต์แวร์ไทย (The Association of Thai
Software, “ATSI”) ประเมินว่ามูลค่าตลาดรวมทางด้านไอซีทีของไทย ในปี 2547
มีอัตราการเติบโตที่ 15.9%

ทั้งนี้เป็นผลจากนโยบายการสนับสนุนต่าง ๆ จากภาครัฐที่มีส่วนกระตุ้นให้ภาคธุรกิจต่าง ๆ
มีการลงทุนทางด้านคอมพิวเตอร์และเทคโนโลยีสารสนเทศมากขึ้น โดยเฉพาะหน่วยงานต่าง ๆ
ของภาครัฐที่เริ่มมีนโยบายการลงทุนทางด้านดังกล่าวมากขึ้น เพื่อปรับตัวเข้าสู่ยุคของ
E-Government ตามนโยบายของรัฐบาล ซึ่งจะส่งผลให้ระบบการบริหารงานและการให้บริการต่าง
ๆ มีมาตรฐานและประสิทธิภาพที่ชัดเจนมากขึ้น รวมถึงภาคธุรกิจต่าง ๆ
ที่ต้องเร่งปรับตัวเพื่อรองรับสภาวการณ์แข่งขันทางธุรกิจที่นับวันจะยิ่งทวีความรุนแรงมากขึ้น
เพื่อช่วยรักษาภาวะความได้เปรียบในการแข่งขัน
ตลอดจนนโยบายการสนับสนุนจากภาครัฐเพื่อให้ประชาชนในส่วนต่าง ๆ
ของประเทศมีการเข้าถึงเทคโนโลยีทางด้านเทคโนโลยีสารสนเทศมากขึ้น เช่น
โครงการคอมพิวเตอร์เอื้ออาทร และการใช้อินเตอร์เน็ตความเร็วสูง(บรอดแบนด์)
รวมถึงนโยบายของสำนักงานส่งเสริมอุตสาหกรรมซอฟต์แวร์แห่งชาติ (SIPA)
ที่มุ่งเน้นการส่งเสริมและพัฒนาอุตสาหกรรมซอฟต์แวร์ของไทยมากขึ้น
จึงส่งผลให้ภาวะอุตสาหกรรมโดยรวมมีการเติบโตที่สูงขึ้นอย่างต่อเนื่องในช่วงปี 2547 ที่ผ่านมา

ประกอบกับการที่บริษัทดำเนินธุรกิจในการบริการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศ
จึงทำให้อาจไม่ได้รับผลกระทบโดยตรงจากภาวะเศรษฐกิจดังกล่าวในด้านของผลประกอบการ
แต่อาจจะได้รับผลกระทบบ้างในลักษณะโดยอ้อมอันเนื่องมาจากการตัดสินใจชะลอการลงทุนค่าใช้จ่ายทางด้านคอมพิวเตอร์และเทคโนโลยีสารสนเทศของลูกค้าในบางกลุ่มธุรกิจ
ซึ่งเป็นผลจากความไม่เชื่อมั่นในภาวะเศรษฐกิจ เช่น กลุ่มอุตสาหกรรมการผลิตต่าง ๆ
ที่อาจได้รับผลกระทบจากทิศทางราคาน้ำมันที่ปรับตัวสูงขึ้น
รวมถึงอัตราดอกเบี้ยที่เริ่มอยู่ในทิศทางขาขึ้น อย่างไรก็ดี
การดำเนินธุรกิจของบริษัทที่ผ่านมามีสัดส่วนลูกค้าในหลายกลุ่มธุรกิจ อาทิ กลุ่มสื่อสารโทรคมนาคม
สถาบันการเงิน อุตสาหกรรมการผลิต และภาครัฐและการศึกษา
ซึ่งถือเป็นจุดเด่นของบริษัททำให้สามารถบริหารความเสี่ยงดังกล่าวได้
โดยเฉพาะกลุ่มสื่อสารโทรคมนาคมซึ่งยังคงเป็นกลุ่มลูกค้าหลักของบริษัท
และไม่ได้รับผลกระทบจากความผันผวนของภาวะเศรษฐกิจมากนัก

สภาวะการแข่งขัน (คู่แข่ง)

จากการที่รัฐบาลได้มีนโยบายในด้านต่าง ๆ
เพื่อสนับสนุนและส่งเสริมการเติบโตของธุรกิจทางด้านคอมพิวเตอร์และเทคโนโลยีสารสนเทศของไทยมากขึ้นในช่วงปี
2547 ที่ผ่านมา โดยการรณรงค์ให้ประชาชนในส่วนต่าง ๆ
ของประเทศมีการเข้าถึงเทคโนโลยีสารสนเทศมากขึ้น อาทิ โครงการคอมพิวเตอร์เอื้ออาทร
การใช้อินเตอร์เน็ตความเร็วสูง (บรอดแบนด์) การส่งเสริมให้หน่วยงานต่าง ๆ
ของภาครัฐมีการนำเทคโนโลยีสารสนเทศเข้ามาประยุกต์ใช้ในองค์กรมากขึ้น
เพื่อปรับตัวเข้าสู่ยุคของ E-Government
รวมถึงนโยบายการส่งเสริมและพัฒนาอุตสาหกรรมซอฟต์แวร์ไทย
โดยสำนักงานส่งเสริมอุตสาหกรรมซอฟต์แวร์แห่งชาติ(SIPA) จึงส่งผลให้ภาวะอุตสาหกรรม
ดังกล่าวโดยรวมในปี 2547 ยังคงมีทิศทางการเติบโตที่สูงขึ้นต่อเนื่องจากปีก่อน
แม้ว่าจะต้องเผชิญกับผลกระทบจากปัจจัยลบต่าง ๆ ทางด้านเศรษฐกิจก็ตาม
เห็นได้จากตัวเลขผลการสำรวจของสมาคมธุรกิจคอมพิวเตอร์ไทย (The Association of Thai
Computer Industry, “ATCI”) และสมาคมอุตสาหกรรมซอฟต์แวร์ไทย (The Association
of Thai Software, “ATSI”) ที่ระบุว่าตลาดด้านไอซีทีของไทยในปี 2547
มีมูลค่าตลาดรวมถึงประมาณ 103,191 ล้านบาท
โดยตลาดผลิตภัณฑ์ด้านฮาร์ดแวร์มีมูลค่าตลาดสูงสุดคือ 67,193 ล้านบาท
รองลงมาคือตลาดบริการเทคโนโลยีสารสนเทศและผลิตภัณฑ์ซอฟต์แวร์ซึ่งมีมูลค่าตลาดประมาณ
18,064 ล้านบาท และ 17,934 ล้านบาท ตามลำดับ

ผลพวงจากการที่ธุรกิจในด้านดังกล่าวเริ่มมีแนวโน้มของทิศทางการเติบโตที่สูงขึ้นอย่างต่อเนื่องนี้
ได้ส่งผลให้ธุรกิจดังกล่าวเริ่มมีสภาวะของการแข่งขันทางด้านธุรกิจที่ทวีความรุนแรงมากขึ้นตามไปด้วย
ซึ่งส่วนหนึ่งเป็นผลจากการที่มีผู้ประกอบการรายใหม่ ๆ
จำนวนมากจากทั้งในและต่างประเทศได้เริ่มเข้ามาแข่งขันเพื่อแย่งชิงส่วนแบ่งทางด้านการตลาดกันมากขึ้น
โดยเฉพาะในส่วนของธุรกิจการพัฒนาและวางระบบ (System Integration) และซื้อมาขายไป
(Trading )
ที่ยังคงมีแนวโน้มการแข่งขันกันสูงทั้งในด้านราคาและคุณภาพของการให้บริการทั้งระหว่างผู้ประกอบการเดิมและรายใหม่
ประกอบกับในปัจจุบันได้มีบริษัทคู่แข่งจากต่างประเทศซึ่งเป็นผู้ผลิตสินค้าทั้งประเภทฮาร์ดแวร์และซอฟต์แวร์เริ่มมีแนวโน้มเข้ามาแข่งขันในการดำเนินธุรกิจการให้บริการแบบครบวงจรมากขึ้น
ควบคู่ไปกับการจัดจำหน่ายสินค้าของตนเอง
จึงส่งผลให้ราคาผลิตภัณฑ์ทางด้านฮาร์ดแวร์และซอฟต์แวร์เริ่มมีแนวโน้มที่จะปรับตัวลดลง
รวมไปถึงอัตรากำไรขั้นต้นจากการจำหน่ายสินค้าในธุรกิจนี้ที่เริ่มปรับตัวลดลงตามไปด้วย

ปัจจัยดังกล่าวนี้ได้ส่งผลให้ผู้ประกอบการต่าง ๆ
จำเป็นต้องเร่งปรับตัวเพื่อรองรับภาวการณ์แข่งขันดังกล่าวกันมากขึ้น
โดยการขยายขอบเขตการดำเนินธุรกิจให้ครอบคลุมถึงการให้บริการด้านเทคโนโลยีสารสนเทศ
นอกเหนือจากการดำเนินธุรกิจเฉพาะการซื้อมาขายไปแต่เพียงอย่างเดียว
ทั้งนี้เพื่อเป็นการเสริมสร้างความสามารถในด้านการแข่งขันและศักยภาพในการทำกำไร
โดยเฉพาะบริษัทต่าง ๆ
ที่จดทะเบียนอยู่ในตลาดหลักทรัพย์ฯที่เริ่มมีแนวโน้มความเคลื่อนไหวในการขยายการลงทุนในธุรกิจใหม่
ๆ กันมากขึ้น โดยเฉพาะการเข้าซื้อกิจการของบริษัทผู้พัฒนาทางด้านซอฟต์แวร์
เนื่องจากกำไรจากการดำเนินธุรกิจดังกล่าวเริ่มมีแนวโน้มที่ลดลงเรื่อย ๆ
ทำให้หลายบริษัทจำเป็นต้องปรับตัวเพื่อเสริมสร้างความแข็งแกร่งและเพิ่มศักยภาพด้านการแข่งขัน
ทั้งนี้เพราะการลงทุนในธุรกิจทางด้านซอฟต์แวร์นี้จะมีอัตรากำไรขั้นต้นที่สูงกว่าการซื้อผลิตภัณฑ์ด้านฮาร์ดแวร์จากต่างประเทศเพื่อมาทำตลาดแต่เพียงอย่างเดียว
รวมถึงยังเป็นการสร้างสรรค์ผลิตภัณฑ์ใหม่ ๆ ของตนเองขึ้นมาด้วย
ซึ่งจะเป็นการช่วยเสริมสร้างรายได้แก่ผู้ประกอบการเหล่านี้ได้เป็นอย่างดีในอนาคต

อย่างไรก็ตาม แม้ว่าช่วงที่ผ่านมาตลาดซอฟต์แวร์ของไทยจะเริ่มมีการเติบโตที่สูงขึ้น
แต่ก็ยังถือเป็นสัดส่วนที่น้อยเมื่อเปรียบเทียบกับประเทศอื่น ๆ ที่มีความเจริญก้าวหน้าทางด้านนี้
ซึ่งจะมีสัดส่วนการลงทุนทางด้านซอฟต์แวร์ค่อนข้างสูง เช่น
ออสเตรเลียที่มีสัดส่วนการลงทุนด้านซอฟต์แวร์ถึง 60% สิงคโปร์ 55% และมาเลเซีย 39%
ขณะที่ไทยในช่วงปี 2547 ที่ผ่านมายังคงมีสัดส่วนการลงทุนทางด้านฮาร์ดแวร์เป็นหลัก
โดยมีสัดส่วนถึง 68% ของมูลค่าเงินลงทุนทั้งหมด
ซึ่งส่วนใหญ่จะเป็นการเน้นจัดหาและติดตั้งเครื่องคอมพิวเตอร์ ขณะที่อีก 21.7%
เป็นการลงทุนด้านการบริการ ส่วนที่เหลืออีกประมาณ 10% เป็นการลงทุนทางด้านซอฟต์แวร์
ซึ่งเมื่อจำแนกสัดส่วนการใช้จ่ายในแต่ละตลาดแล้วพบว่ากลุ่มผู้ใช้ตามบ้านมีสัดส่วนที่สูงถึง 20%
รองลงมาเป็นกลุ่มอุตสาหกรรมการผลิต 18.4% กลุ่มการสื่อสาร มีเดีย และโทรคมนาคม 15.4%
ขณะที่กลุ่มธนาคารและกลุ่มราชการมีสัดส่วน 10.3% และ 9.7% ตามลำดับ อย่างไรก็ดี
ในอนาคตหลายฝ่ายยังเชื่อมั่นว่าตลาดทางด้านไอทีของไทยจะมีแนวโน้มสัดส่วนการลงทุนด้านซอฟต์แวร์เพิ่มมากขึ้น
ซึ่งสอดคล้องกับผลการวิจัยของบริษัทไอดีซีฯ ที่คาดการณ์ว่าในช่วงปี 2547-2551
ตลาดซอฟต์แวร์ไทยจะมีอัตราการเติบโตสูงขึ้นอย่างต่อเนื่องโดยเฉลี่ยที่ประมาณ 10.6%
และจะมีมูลค่าตลาดรวมถึงประมาณ 12,000 ล้านบาท ในปี 2551

ปัจจุบันแม้ว่าธุรกิจดังกล่าวจะมีผู้ประกอบการรายใหม่ ๆ
จากทั้งในและต่างประเทศเริ่มเข้ามาแข่งขันกันมากขึ้น
แต่การประเมินส่วนแบ่งด้านการตลาดสำหรับบริษัทที่ประกอบธุรกิจให้บริการด้านเทคโนโลยีสารสนเทศนี้ยังเป็นไปได้ยาก
เนื่องจากผู้ประกอบการแต่ละรายมีโครงสร้างของธุรกิจที่แตกต่างกันไป เช่น การซื้อมาขายไป
(Trading ) การพัฒนาและวางระบบ (System Integration)
และการให้บริการคำปรึกษาและพัฒนางาน (Professional Services)
โดยแต่ละบริษัทจะมีสัดส่วนของรายได้จากแต่ละธุรกิจและความเชี่ยวชาญหรือมุ่งเน้นในงานที่แตกต่างกัน
เช่น บางรายอาจจะมุ่งเน้นในการขายอุปกรณ์ฮาร์ดแวร์หรือการพัฒนาซอฟต์แวร์เพียงอย่างเดียว
ในขณะที่บางรายอาจจะเน้นเฉพาะการให้บริการด้านการวางเครือข่ายสารสนเทศ อย่างไรก็ตาม
บริษัท เอ็ม เอฟ อี ซี เองมีจุดเด่นคือทีมงานที่มีความเชี่ยวชาญและประสบการณ์สูง
ในการให้บริการทั้งในส่วนธุรกิจให้บริการคำปรึกษาและพัฒนางานและธุรกิจพัฒนาและวางระบบ
จึงทำให้สามารถให้บริการลูกค้าได้อย่างครบวงจรและสามารถสร้างมูลค่าเพิ่มให้กับบริการของบริษัทได้อย่างต่อเนื่อง
และสามารถแข่งขันกับผู้ประกอบการรายอื่นได้เป็นอย่างดี

การจัดหาผลิตภัณฑ์และบริการ

ธุรกิจบริการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศเป็นธุรกิจที่ต้องอาศัยประสบการณ์และความชำนาญเกี่ยวกับอุปกรณ์ฮาร์ดแวร์และการพัฒนาซอฟต์แวร์หรือโปรแกรมซึ่งจะสามารถเชื่อมและประสานงานอุปกรณ์ต่าง
ๆ ให้ทำงานร่วมกัน ความสามารถเชิงวิเคราะห์
ตลอดจนความเข้าใจในลักษณะการประกอบธุรกิจของลูกค้า
ซึ่งปัจจัยสำคัญที่กำหนดความสามารถในการให้บริการของบริษัทคือบุคลากร ดังนั้น
เพื่อให้สามารถจัดการทรัพยากรบุคคลที่มีอยู่ได้อย่างมีประสิทธิภาพ
บริษัทได้มีการจัดทำตารางแสดงความชำนาญส่วนบุคคล (Skill Table)
ซึ่งเป็นเครื่องมือสำคัญที่ช่วยให้ผู้บริหารสามารถพิจารณาจัดสรรบุคคลซึ่งมีความเชี่ยวชาญในแต่ละสาขาและในระดับความสามารถที่แตกต่างกัน
เพื่อรับผิดชอบงานในแต่ละงานได้ตรงตามลักษณะและความต้องการของงานนั้นๆ

ในด้านผลิตภัณฑ์หรือสินค้าสำหรับให้บริการ
การคัดเลือกและจัดหาผลิตภัณฑ์หรือสินค้าที่มีคุณภาพจากแหล่งที่เหมาะสมนั้น
บริษัทจะสั่งซื้อสินค้าส่วนใหญ่จากผู้ผลิตที่บริษัทได้รับการแต่งตั้งเป็นตัวแทนจำหน่ายซึ่งบริษัทมีความรู้ความเชี่ยวชาญในตัวอุปกรณ์และมีความมั่นใจในคุณภาพ
สำหรับสินค้าที่บริษัทยังไม่ได้รับการแต่งตั้งเป็นตัวแทนจำหน่ายบริษัทจะสั่งซื้อจากผู้จัดจำหน่ายที่อยู่ในรายชื่อผู้จัดจำหน่ายสินค้าที่ผ่านการพิจารณาจากบริษัทในเรื่องของคุณภาพและบริการจนเป็นที่ยอมรับในเบื้องต้น
(Approved Venders List) แล้วเท่านั้น

ตัวอย่างผลิตภัณฑ์หรือสินค้าที่บริษัทได้รับการแต่งตั้งเป็นตัวแทนจำหน่าย มีดังนี้

+----------+-------------------------------+------------+------------+
|          | ประเภทอุปกรณ์                   | ผู้ผลิต       | ปีที่ได       |
|          |                               |            | ัรับการแต่งตั้ง |
+==========+===============================+============+============+
| อุปกร     | -   เครื่องคอ                   | Sun        | 2540       |
| ณ์ฮาร์ดแวร์ | มพิวเตอร์แม่ข่ายสำหรับองค์กรขนาดใหญ่ | Mi         |            |
|          |     (Enterprise Server)       | crosystems |            |
+----------+-------------------------------+------------+------------+
|          | -   เครื่องคอม                  | Sun        | 2540       |
|          | พิวเตอร์แม่ข่ายสำหรับระบบอินเตอร์เน็ต | Mi         |            |
|          |     (Internet Server)         | crosystems |            |
+----------+-------------------------------+------------+------------+
|          | -   อุปกรณ์จัดเก็บข้อมูล (Data      | Sun        | 2540       |
|          |     Storage)                  | Mi         |            |
|          |                               | crosystems |            |
+----------+-------------------------------+------------+------------+
|          | -   อุปกรณ์ ID Tokens / ID      | RSA        | 2541       |
|          |     Smartcards                | Security   |            |
+----------+-------------------------------+------------+------------+
|          | -   ระบบตรวจสอบเครือข่ายองค์กร   | NAI        | 2545       |
|          |     (Sniffer Technology       |            |            |
|          |     Portable LAN / Portable   |            |            |
|          |     WAN)                      |            |            |
+----------+-------------------------------+------------+------------+
| อุปกร     | -   โปรแกรมสำห                | Sun ONE    | 2540       |
| ณ์ซอฟต์แวร์ | รับระบบคอมพิวเตอร์แม่ข่ายอินเตอร์เน็ต |            |            |
|          |     (Web Server, Portal       |            |            |
|          |     Server)                   |            |            |
+----------+-------------------------------+------------+------------+
|          | -   โปรแกรมพัฒนาระบบ           | Sun ONE    | 2542       |
|          |     และแอพพลิเคชั่นสำ            | BEA        | 2545       |
|          | หรับพาณิชย์อิเลคทรอนิกส์(E-Commerce |            |            |
|          |     Application Development   |            |            |
|          |     Server )                  |            |            |
+----------+-------------------------------+------------+------------+
|          | -   โปรแกรมตรวจสอบจัดการบริห    | BMC        | 2544       |
|          | ารประสิทธิภาพของระบบข้อมูลทางธุรกิจ | Software   |            |
|          |     (Service Level            |            |            |
|          |     Management)               |            |            |
+----------+-------------------------------+------------+------------+
|          | -   โปรแกรมจัดการระบบคลังข้อมูล   | Ascential  | 2545       |
|          |     (Data Warehouse)          |            |            |
|          |                               | NCR -      | 2546       |
|          |                               | Teradata   |            |
+----------+-------------------------------+------------+------------+
| อุปกร     | -                             | Cisco      | 2540       |
| ณ์เครือข่าย |   อุปกรณ์จุดศูนย์รวมของระบบเครือข่าย | Systems    |            |
|          |     (LAN Switches)            |            |            |
+----------+-------------------------------+------------+------------+
|          | -                             | Cisco      | 2540       |
|          |   อุปกรณ์หาเส้นทางของระบบเครือข่าย | Systems    |            |
|          |     (Access Routers)          |            |            |
+----------+-------------------------------+------------+------------+
|          | -   ระบบสื่อ                    | Cisco      | 2540       |
|          | สารทางเสียงผ่านเครือข่ายอินเตอร์เน็ต | Systems    |            |
|          |     (VOIP)                    |            |            |
+----------+-------------------------------+------------+------------+

ทั้งนี้ความสัมพันธ์ระหว่างบริษัทกับผู้ผลิตหรือผู้จำหน่ายสินค้าในปัจจุบันอยู่ในระดับที่ดีมาก
เนื่องจากเป็นที่ทราบดีว่าการรักษาความสัมพันธ์ที่ดีกับผู้ผลิตหรือผู้จำหน่ายสินค้าจะเป็นปัจจัยสำคัญอันหนึ่งที่เอื้อประโยชน์ในการประกอบธุรกิจ
ไม่ว่าจะเป็นการให้ความช่วยเหลือทางเทคนิค การให้ส่วนลดพิเศษในการสั่งซื้อ
การส่งมอบของทันตามกำหนดเวลา การช่วยเก็บรักษาสินค้าคงคลังที่ยังไม่ใช้งาน
การป้องกันภาวะขาดแคลนสินค้า เป็นต้น

บริษัทเป็นผู้แทนจำหน่ายผลิตภัณฑ์ของ Sun Microsystems ในระดับ Enterprise
Distributor ซึ่งถือเป็นตัวแทนจำหน่ายระดับสูงสุด โดยได้รับสิทธิ์ในการจัดจำหน่ายสินค้าของ
Sun Microsystems ให้แก่ลูกค้าองค์กรขนาดใหญ่ได้อย่างเสรี โดยตัวแทนจำหน่ายของ Sun
Microsystems สามารถแบ่งออกเป็น 4 ระดับ ตามความสำคัญ คือ Enterprise
Distributor, System Integrator, Channel Development Provider และ
Authorized Reseller ในปัจจุบันมีผู้ประกอบการในประเทศเพียง 4 รายเท่านั้น
ที่ได้รับการแต่งตั้งเป็นตัวแทนจำหน่ายระดับ Enterprise Distributor

นอกจากนั้น บริษัทยังเป็นผู้แทนจำหน่ายผลิตภัณฑ์ของ Cisco Systems ในระดับ Silver
Certified Partner
โดยตัวแทนจำหน่ายในแต่ละระดับจะได้รับสิทธิประโยชน์พิเศษทางการค้าที่แตกต่างกัน เช่น
ส่วนลดราคาสินค้า และสิทธิในการขอรับเงินช่วยเหลือด้านการตลาด (Joint Marketing Fund)
ฯลฯ
ซึ่งการที่บริษัทได้รับการแต่งตั้งให้เป็นตัวแทนจำหน่ายในระดับดังกล่าวนี้จะมีส่วนช่วยเสริมสร้างภาพลักษณ์ให้กับบริษัท
รวมถึงการเพิ่มโอกาสและศักยภาพการแข่งขันทางด้านธุรกิจให้มีมากขึ้น ในปัจจุบันบริษัท เอ็ม เอฟ
อี ซี จำกัด (มหาชน) มีวิศวกรที่ผ่านการอบรมและได้รับการรับรองคุณสมบัติขั้นสูง CCIE (Cisco
Certified InterNetwork Expert) จำนวน 4 คน ซึ่งสูงกว่าเกณฑ์ขั้นต่ำคือ 2 คน
บริษัทมุ่งหวังและให้การสนับสนุนวิศวกรในสายงานเพื่อให้มีจำนวน CCIE เพิ่มสูงขึ้น
และมีแผนที่จะพัฒนาเพื่อให้อยู่ในระดับ Gold Partner ต่อไปภายในปี 2548 นี้

นอกจากนี้แล้ว บริษัทยังเป็นผู้แทนจำหน่ายผลิตภัณฑ์ของ Ascential Software
ซึ่งเป็นเทคโนโลยีที่ใช้ในการบูรณาการ และจัดเก็บข้อมูลสำหรับระบบคลังข้อมูล (Data
Warehouse) โดยปัจจุบันบริษัทมีวิศวกรที่ผ่านการอบรมและได้รับการรับรองคุณสมบัติทั้งสิ้นจำนวน
17 คน และผู้แทนจำหน่ายผลิตภัณฑ์ของ NCR-Teradata
ซึ่งเป็นเทคโนโลยีระบบคลังข้อมูลขนาดใหญ่ เพื่อใช้จัดเก็บข้อมูล
และนำข้อมูลไปใช้ประกอบการตัดสินใจเพื่อประโยชน์ทางธุรกิจ
โดยมีวิศวกรที่ผ่านการอบรมทั้งสิ้นจำนวน 2 คน รวมถึงผลิตภัณฑ์ของ MicroStrategy
ซึ่งเป็นเทคโนโลยีสำหรับวิเคราะห์ข้อมูลในระบบฐานข้อมูลเพื่อใช้ประกอบการตัดสินใจ
ซึ่งมีวิศวกรที่ผ่านการอบรมทั้งสิ้นจำนวน 4 คน
สำหรับในส่วนซอฟต์แวร์เสรีบริษัทได้ร่วมเป็นพันธมิตรทางธุรกิจกับบริษัท RedHat
ซึ่งเป็นผู้จัดจำหน่ายระบบปฏิบัติการ Linux รายใหญ่ของสหรัฐอเมริกา
โดยบริษัทมีวิศวกรที่ผ่านการอบรมและได้รับการรับรองคุณสมบัติ Red Hat Certified Engineer
ทั้งสิ้นจำนวน 3 คน

งานที่ยังไม่ได้ส่งมอบ 

ณ วันที่ 31 มกราคม 2548 บริษัทมีมูลค่างานที่ยังไม่ได้ส่งมอบทั้งสิ้น 550 ล้านบาท
โดยเป็นงานในส่วนของธุรกิจให้คำปรึกษาและพัฒนางานด้านเทคโนโลยีสารสนเทศ และ
ธุรกิจพัฒนาและวางระบบที่มีมูลค่ามากกว่า 1 ล้านบาท จำนวน 36 โครงการ

3.5 ผลกระทบต่อสิ่งแวดล้อม

-ไม่มี-